**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.02.2018, ora 08.00 – 22.02.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 22.02.2018, ora 07.00**

**RÂURI**

**Debitele au fost, în general, staționare,** exceptând cursul inferior al râului Timiş, unde au fost în creștere prin propagare și râurile din bazinele: Crasna, Barcău, Vedea și cursurile inferioare ale Someșului, Argeşului și Ialomiței, unde au fost în scădere.

Formaţiunile de gheaţă (gheaţă la maluri, nǎboi, izolat pod de gheaţă) prezente pe râurile din nordul, centrul și estul ţării se mențin fără modificări importante.

 Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Crasna, Vedea, Argeș, Ialomița, afluenții de dreapta ai Siretului (exceptând bazinul inferior al Bistriței) și râurile din Dobrogea.

Nivelurile pe râuri la staţiile hidrometrice se situează sub **COTELE DE ATENŢIE.**

**Debitele vor fi relativ staţionare**, exceptând exceptând cursul inferior al râului Timiş, unde au fost în creștere prin propagare, și râurile din bazinele hidrografice: Crasna, Vedea şi cursul inferior al Ialomiței, unde vor fi în scădere ușoară.

Sunt posibile creşteri izolate de niveluri şi debite pe unele râuri mici din jumătatea de sud-vest a țării, ca urmare a precipitaţiilor slabe prognozate şi cedării apei din stratul de zăpadă.

 Formaţiunile de gheaţă (gheaţă la maluri, nǎboi, izolat pod de gheaţă) prezente pe râurile din nordul, centrul și estul ţării se vor menține fără modificări importante.

 Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

**Debitul la intrarea în ţară (secţiunea Baziaş) în intervalul 21.02 – 22.02.2018 a fost staţionar, având valoarea de 6100 m3/s**, peste media multianuală a lunii februarie (5300 m3/s).

 În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în creştere (6200 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 21.02.2018, ora 09.00 – 22.02.2018, ora 06.00**

**ÎN ŢARĂ**

**Vremea s-a menținut închisă** și, temporar, s-au semnalat precipitații slabe. Acestea au fost sub formă de ninsoare local la munte, în nord, nord-est și pe arii restrânse în centru, predominant sub formă de ninsoare în sud și sud-est și mai ales sub formă de ploaie local în restul teritoriului. Vântul a prezentat intensificări în sudul Banatului, în prima parte a intervalului și în zona înaltă a Carpaților Meridionali unde temporar a viscolit ninsoarea și spulberat zăpada, iar în restul țării a suflat slab și moderat, temporar cu intensificări ușoare ziua pe arii restrânse în regiunile sudice și nord-estice. Temperaturile maxime, apropiate de mediile multianuale în vest, nord-vest și centru și mai coborâte decât acestea în restul zonelor, s-au încadrat între -2 grade la Suceava și 10 grade la Deva, iar la ora 06 se înregistrau -4 grade la Târgu Neamț și 4 grade la Mangalia și Moldova Nouă. La ora 20, era strat de zăpadă la munte, cu grosimi în platformele stațiilor meteorologice de până la 177 cm la altitudini mai mari de 2000 m (Bâlea Lac), în estul Transilvaniei - până la 22 cm, în Moldova - până la 24 cm, local în Maramureș până la 7 cm, iar în nordul Olteniei și în nordul și nord-vestul Munteniei până la 9 cm.

**Observații**: începând de ieri, de la ora 06.00, a fost în vigoare o atenționare cod galben privind fenomene meteorologice periculoase imediate emisă de SRPV Timișoara.

**LA BUCUREŞTI**

**Cerul a fost noros,** trecător s-au semnalat precipitații slabe mixte, iar vântul a suflat slab și moderat. Temperatura maximă, în continuare ușor mai scăzută decât cea normală pentru această dată din an a fost de 2 grade la Afumați și Băneasa și 3 grade la Filaret, iar la ora 06.00 se înregistrau -1 grad la Băneasa și 0 grade la Afumați și Filaret.

**3. Prognoza meteorologică în intervalul 22.02.2018, ora 09.00 – 23.02.2018, ora 09.00**

**ÎN ŢARĂ**

**Vremea va fi în continuare închisă** și, temporar, se vor semnala precipitații în majoritatea regiunilor. Ziua, local în vest și pe litoral se vor semnala mai ales ploi, iar în sud și sud-est, pe arii relativ extinse vor fi precipitații mixte. Seara și noaptea, local, va ninge în regiunile nordice și centrale, în cele sudice vor predomina ninsorile, iar în cele vestice pe arii restrânse vor mai fi precipitații mai ales sub formă de ploaie. La munte va ninge. Vântul va sufla slab și moderat, cu intensificări în sudul Banatului și la munte, iar în prima parte a intervalului temporar și în sudul țării. Temperaturile maxime se vor încadra între -1 și 8 grade, iar cele minime vor fi cuprinse între -9 și 3 grade.

**LA BUCUREŞTI**

**Vremea va fi închisă.** Pe parcursul zilei, trecător, se vor semnala precipitații neînsemnate cantitativ, mai ales sub formă de lapoviță, iar seara și în prima parte a nopții va ninge slab și, foarte probabil, se va depune strat de zăpadă în jur de 1 cm. Pe parcursul zilei, vântul va avea ușoare intensificări, la rafală urmând a se înregistra viteze de 35...40 km/h, apoi va slăbi în intensitate. Temperatura maximă se va situa în jurul valorii de  2 grade, iar cea minimă de -2...-1 grad.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 21 februarie 2018 ora 20 – 22 februarie 2018 ora 20.00**

**Starea vremii şi evoluţia stratului de zăpadă în ultimele 24 de ore:**

Vremea a fost apropiată de normalul termic al perioadei. Cerul a fost mai mult noros şi, pe arii relativ extinse, s-au semnalat ninsori în general slabe cantitativ. Vântul a suflat în general moderat cu intensificări susţinute de peste 90-100 km/h în zona de creastă unde a viscolit şi spulberat zăpada. Local s-a semnalat ceaţă, asociată pe arii restrânse şi cu depunere de chiciură.

Stratul de zăpadă a crescut cu până la 5 cm în zona înaltă din Făgăraş, în restul zonei monitorizate nu a înregistrat variaţii. La ora 14 măsura: 178 cm la Bâlea-Lac, 127 cm la Vârful Omu, 72 cm la Sinaia, 50 cm la Predeal şi 38 cm la Fundata. În zonele adăpostite se menţin acumulările mai mari de zăpadă.

**EVOLUŢIA VREMII PENTRU INTERVALUL 21.02.2018 ora 20 – 22.02.2018 ora 20.00:**

Cerul va fi mai mult noros și local se vor semnala precipitaţii predominant sub formă de ninsoare, temporar mixte în cursul zilei, la altitudini joase. Vântul va sufla slab și moderat, cu intensificări locale de peste 50 km/h şi izolate de peste 65-70 km/h în zonele de creastă unde temporar va viscoli şi spulbera zăpada. Local se va semnala ceaţă, asociată pe arii restrânse şi cu depunere de chiciură.

**Peste 1800 m:** temperaturi minime: -12 la -9 gr.C; temperaturi maxime: -7 la -4 gr.C

**Sub 1800 m:** temperaturi minime: -9 la -6 gr.C; temperaturi maxime: -4 la 1 gr.C

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1800 m: RISC ÎNSEMNAT (3)**

Ninsorile din ultimele cca. 24 de ore au fost, în general, slabe, cu excepţia zonei înalte din Făgăraş unde s-au înregistrat cantităţi de apă de peste 10 l/mp. Creşterea stratului a fost însă nesemnificativă şi din cauza vântului intens care a transportat zăpada şi a depus-o în zonele adăpostite. Mai ales pe versaţii cu expunere nordică şi nord-vestică s-au format noi plăci de vânt. În condiţii de supraîncărcări, pe pantele mai înclinate există un risc însemnat de declanşare a avalanşelor, prin ruperea plăcilor de vânt şi angrenarea stratului cu rezistenţă scăzută afltat în partea superioară. În zonele adăpostite, la suprafaţă, se va regăsi un strat mai consistent de zăpadă uşoară, tip pulver. Spontan, pe versanţii înclinaţi vor fi posibile curgeri sau avalanşe de dimensiuni medii şi în cazuri izolate, chiar mari.

**La altitudini mai mici de 1800 m**: **RISC MODERAT (2)**

 Spre 1800 metri altiudine, la suprafaţa stratului, se regăsesc structuri de placă. La altitudini mai coborâte, stratul a continuat să se consolideze, devenind relativ compact şi stabilizat. În aceste condiţii, declanşările de avalanşe vor fi posibile la supraîncărcări mari pe pantele cu grad ridicat de înclinare. Nu sunt aşteptate declanşări spontane de avalanşe de amploare.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau puțin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi, câteodată, chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 20.02.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 20.02.2018 - 21.02.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**